Twee doodgeskok toe hulle avo’s pluk  ŉ 12-jarige seun en sy oom is doodgeskok toe hulle glo avokado’s uit ŉ boom gepluk het. (Foto: Eskom / Twitter) ŉ 12-jarige seun en sy oom is Saterdag in Ekangala in Gauteng doodgeskok toe hulle glo avokado’s van ŉ boom gepluk het. Eskom sê in ŉ verklaring hy ondersoek die voorval self, terwyl die polisie ook ŉ ondersoek daarna doen. “ŉ Voorlopige ondersoek dui daarop dat die seun ŉ staalpyp gebruik het om die avokado’s mee uit die boom te oes toe dié pyp met oorhoofse kragdrade kontak gemaak en hom geskok het,” sê Kith Maitisa, ŉ bestuurder by Eskom in Gauteng. Maitisa sê die volwasse slagoffer is vermoedelik doodgeskok toe hy die kind probeer help het. Albei is op die toneel dood verklaar. “Ons is hartseer oor die verlies aan lewe, veral op só ŉ wyse. Ons poog voortdurend om dié soort voorvalle te voorkom deur die publiek oor elektrisiteitsveiligheid te onderrig,” sê Maitisa. “Dit spyt ons veral dat die voorval tydens Eskom se maand van nasionale elektrisiteitsveiligheid plaasgevind het. Gedurende dié maand kweek ons bewusmaking oor die veilige gebruik van elektrisiteit en moedig ons gesinne en gemeenskappe aan om gevaarlike elektrisiteitpraktyke te staak.” Maitisa sê voorts dat bome wat onder kragdrade groei uiters gevaarlik kan wees. “Ons moedig die publiek aan om bome wat aan kragdrade raak, by Eskom aan te meld.” Die polisie het nog nie op Maroela Media se navraag in verband met dié voorval gereageer nie.